《白鹤寺听琴楼》
宋代·林泉生

青山如横琴，双瀑为之弦。何人作此曲，一奏三千年。

上有倚天拂云之乔松，下有伏波步月之苍鼋。松今未凋鼋未老，人间此曲何时了。

我来十月溪水销，古木万壑风萧萧。飞流向我作宫徵，使我听之心寂寥。

临轩再拜问此水，巢由去后谁知己。我今剩有两耳尘，不敢向此溪中洗。

山僧煮茗樵父歌，吾亦无如此水何！

作者简介：林泉生，姓名未详。应月泉吟社徵诗（《月泉吟社诗》）。